云锦亭西, 记与诗人, 拍浮酒船。 看洛川妃子, 锦衾照水, 汉皋游女, 玉佩摇烟。 秋老芳心, 波空艳质, 惟见寒霜凋碧圆。 争知道, 有西湖五月, 长在尊前。 素纨红障相鲜。 更澹静一枝真叶仙。 向风轩摇动, 但无香耳, 蓼丛掩映, 自是天然。 猊背生烟, 蜡心吐月, 赢得吴娃歌采莲。 陈公子, 似日休钟爱, 兴满吟边。
魏主矜蛾眉, 美人美于玉。 高台无昼夜, 歌舞竟未足。 盛色如转圜, 夕阳落深谷。 仍令身殁后, 尚纵平生欲。 红粉泪纵横, 调弦向空屋。 举头君不在, 惟见西陵木。 玉辇岂再来, 娇鬟为谁绿。 那堪秋风里, 更舞阳春曲。 曲罢情不胜, 凭阑向西哭。 台边生野草, 来去罥罗縠.况复陵寝间, 双双见麋鹿。